Zoran Milanović upravo je izašao na pozornicu u izbornom stožeru u Tvornici i obratio se javnosti nakon što je postao relativni pobjednik prvog kruga predsjedničkih izbora. Zahvalio je svima koji su glasali za njega, ali i onima koji nisu glasali za njega. “Idemo u drugi krug, ali ne idemo u rat. Ratovi su gotovi. Idemo u civiliziranu građansku utakmicu i neka pobijedi bolji. Siguran sam da sam taj ja”, rekao je.

Kaže kako će u ova dva tjedna koji su pred nama, pokušati nagovoriti ljude da mu daju svoj glas. “Za dva tjedna bit će to još bolje”, rekao je Milanović. “Moj zadatak je da se jednako obratim onima koji će me podržati, ali i onima koji su pod navodnicima drugi. Jer nitko u Hrvatskoj ne može biti drugi”, rekao je Milanović.

‘Svakome ću pristupiti kao prema čovjeku’

Rekao je kako neće zagovarati prazno zajedništvo. “Svjestan sam da nisam svima po volji, ali spreman sam prema svakome pristupiti kao prema čovjeku”. “Imate pravo na sreću i na miran život”. “Ovo je bila teška godina iza mene, osobno, privatno. Šest mjeseci sam hodao Hrvatskom i opet sam shvatio nešto novo i vidio novu šansu”, rekao je.

Kaže kako smatra da je zreo i spreman raditi taj posao. “Ali to je više od posla, to je način života. Nitko se u Hrvatskoj u kojoj ću biti predsjednik neće osjećati kao građanin drugog reda”, rekao je Milanović. “Pozivam sve hrvatske ljude da razmisle, da gledaju iduća dva tjedna, i da mi daju taj mali komadić vjere”, rekao je Milanović i zahvalio SDP-u na podršci.

“Bit ću pravobranitelji i bijesni zagovaratelj Ustava. To je moja država, ali država nisam ja”, rekao je. “Razvijmo naše hrvatske barjake i idemo u sportsku utakmicu. Ponavljam, ne idemo u rat, ratovi su završili”, zaključio je svoj govor Milanović i pozvao ljude da mu daju podršku u drugom krugu predsjedničkih izbora.